
JAVNI POZIV ZA ZAKLJUČENJE VANSUDSKE NAGODBE U 2026. GODINI

1. [bookmark: _Hlk14336955]Vlada Federacije Bosne i Hercegovine poziva zainteresirane uposlenike u organima i institucijama Federacije Bosne i Hercegovine, odnosno penzionere kao i njihove nasljednike, i advokatske kancelarije-punomoćnike  na dobrovoljno zaključenje ugovora o vansudskoj nagodbi za izmirenje potraživanja koje imaju prema Budžetu Federacije Bosne i Hercegovine, utvrđenim pravosnažnim i izvršnim sudskim odlukama iz oblasti radnih odnosa. Ovaj javni poziv se raspisuje za period od objavljivanja u dnevnim novinama do 31.12.2026. godine.  

2. Sredstva za finansiranje potraživanja iz radnih odnosa po osnovu zaključenja ugovora o vansudskoj nagodbi predviđena su u Budžetu Federacije Bosne i Hercegovine za 2026. godinu, a ista će biti isplaćena po redoslijedu prijema validno popunjenih i potpisanih zahtjeva za zaključenje ugovora o vansudskoj nagodbi sa pripadajućom dokumentacijom (vidi dole) ukoliko se u postupku provjere od strane nadležnih institucija i organa Federacije Bosne i Hercegovine utvrdi da se radi o opravdanom, tj. osnovanom potraživanju i slijedom toga potpišu ugovori o vansudskoj nagodbi, sve u skladu sa propisanim procedurama i pravilima iz Uputstva za zaključenje i izvršenje ugovora o vansudskoj nagodbi u 2026. godini, usvojenog od strane Vlade Federacije Bosne i Hercegovine.  

3. Predmet Ugovora o vansudskoj nagodbi mogu biti samo sva (ukupna) potraživanja, dakle po svim pravosnažnim i izvršnim sudskim odlukama (presudama/rješenjima o izvršenju) iz radnih odnosa, koja tužitelj/tražitelj izvršenja potražuje u momentu podnošenja zahtjeva, a čija je pravosnažnost i izvršnost utvrđena od strane nadležnog suda zaključno sa 31.03.2026. godine. Ugovor o vansudskoj nagodbi zaključuje se samo za isplatu potraživanja na ime osnovnog duga (glavnice, pripadajućih poreza i doprinosa, troškova parničnog i izvršnog postupka) uz bezuvjetno i trajno odricanje od naplate potraživanja po osnovu zakonskih zateznih kamata od strane podnosioca zahtjeva.  

4. Zainteresirani uposelnici/penzioneri i njihovi nasljednici kao i advokatske kancelarije-punomoćnici (tužitelji/tražitelji izvršenja) iz tačke 1. ovog Javnog poziva dužni su postupiti na sljedeći način:  

· preuzeti sa web stranice Vlade Federacije Bosne i Hercegovine tipski tekst Zahtjeva za zaključenje ugovora o vansudskoj nagodbi u 2026. godini i popuniti ga. Istovremeno, sa web stranice Vlade Federacije Bosne i Hercegovine preuzeti odgovarajuću verziju tipskog teksta ugovora o vansudskoj nagodbi, popuniti ga u skladu sa uputstvima navedenim u tekstu ugovora, potpisati ga u 4 (četiri) primjerka, odnosno u 6 (šest) primjeraka u slučaju tipskog ugovora pod oznakom „C“ i zajedno sa popunjenim naprijed navedenim Zahtjevom predati na protokol (služba za prijem pošte) tuženog organa tj. institucije Federacije Bosne i Hercegovine i priložiti sljedeće dokumente:    

a. kopiju/kopije svih (zaključno sa 31.03.2026. godine) pravosnažnih i izvršnih sudskih odluka tj. presuda sa prijedlogom za izvršenje u 1 (jednom) primjerku;

b. ovjerenu fotokopiju lične karte podnosioca zahtjeva, bilo da se radi o uposleniku ili penzioneru ili nasljedniku  u 1 (jednom) primjerku;

c. punomoć za zastupanje u slučaju da se na strani uposlenika ili penzionera ili njihovih nasljednika kao potpisnik ugovora o vansudskoj nagodbi pojavljuje punomoćnik (advokatska kancelarija ili treće lice u 1 (jednom) primjerku;

d. ovjerenu fotokopiju rješenja o nasljeđivanju, u slučaju da se nasljednik/nasljednici uposlenika ili penzionera pojavljuju kao potpisnici ugovora o vansudskoj nagodbi  u 1 (jednom) primjerku,


e. potvrdu nadležne advokatske komore, koja ne može biti starija od 3 (tri) mjeseca kojom se potvrđuje valjanost uvjerenja/rješenja o upisu advokata ili advokatske kancelarije u nadležni registar u slučaju da se ista pojavljuje ili u svojstvu punomoćnika ili podnosioca zahtjeva za naplatu troškova parničnog i izvršnog postupka.

Tipski tekst Zahtjeva za zaključenje vansudske nagodbe 2026. godini i odgovarajuće verzije ugovora za zaključenje vansudske nagodbe mogu se preuzeti sa web stranice Vlade Federacije Bosne i Hercegovine (www.fbihvlada.gov.ba, naslov: VANSUDSKA NAGODBA).

Samo oni zahtjevi koji se podnesu u roku na koji je raspisan ovaj Javni poziv, koji se pravilno popune, te uz koje se dostavi naprijed navedena potpuna i validna dokumentacija zajedno sa pravilno popunjena i potpisana 4 (četiri) primjerka odgovarajuće verzije tipskog ugovora o vansudskoj nagodbi, odnosno 6 (šest) primjeraka u slučaju tipskog ugovora pod oznakom „C“ bit će uzeti u razmatranje. 

Za sve dodatne informacije potrebno je nazvati nadležnu službu tuženog organa ili institucije Federacije Bosne i Hercegovine. 

Zahtjevi za zaključenje vansudske nagodbe koji su predati u ranijem periodu i koji iz bilo kojih razloga nisu bili obrađeni ne trebaju se ponovo podnositi, a bit će prioritetno uzeti u postupak provjere prema redoslijedu predaje u odnosu na zahtjeve koji se podnesu u skladu sa ovim Javnim pozivom.   

